《长安明月篇》
明代·屠隆

长安明月正秋宵，桂树扶疏香不销。
初悬碧海生华屋，渐转朱城隐丽谯。
白露玉盘流素液，丹霞宝镜拂轻绡。
明浮汉殿凉仙掌，暗入秦楼湿紫箫。
魄满中秋天浩荡，光圆三五夜迢遥。
参差玉叶披香树，宛转金波太液桥。
披香太液纷相属，玉叶金波寒蔌蔌。
万户平临不夜城，六街尽在清凉国。
洞庭湖中木叶稀，姑苏台上城乌宿。
灵妃鼓瑟湘江头，神女弄珠汉水曲。
朱弦的的泛崇兰，翠袖娟娟映修竹。
既从天汉掩疏星，亦与君王代银烛。
君王对此秋漫漫，龙楼鱼钥开长安。
闪闪鸳鸯香雾绕，溶溶幹鹊玉华溥。
风飘绰约双鬟女，花近葳蕤七宝栏。
新出蛾眉插正似，圆来娇面借同看。
昭阳粉黛生香暖，长信梧桐照影寒。
飞燕单衫初舞罢，班姬双泪欲啼干。
自以光辉荐寒暖，每逢佳节助悲欢。
有时照入空闺里，萧瑟流黄夜惊起。
能于瓦上白如霜，复遣床前凉似水。
情到鸾笺泪万行，梦回鸳帐人千里。
有时照向边塞头，黄沙茫茫白草秋。
已伤长夜吹边穟，又奈寒光照戍楼。
归兴三秋度辽水，愁心一夜满并州。
古来一片长安月，对之万种人情别。
月圆月缺如循环，秋去秋来无断绝。
遂令皎皎地上霜，都作星星鬓边雪。
从他人世换春秋，不向中天数圆缺。
且因光景及芳年，乘兴先开歌舞筵。
同酬彩笔邀希逸，自举金杯呼谪仙。
佳会于人既不易，良宵顾影亦堪怜。
兴来坐到星河晓，醉后还操《明月篇》。
最爱《霓裳羽衣》曲，乘风便欲问婵娟。

作者简介：屠隆（1544-1605年），字长卿，一字纬真，号赤水、鸿苞居士，浙江鄞县人。明代文学家、戏曲家。万历五年中进士，曾任礼部主事、郎中等官职，为官清正，关心民瘼，后罢官回乡。屠隆是个怪才，好游历，有博学之名，尤其精通曲艺。屠隆不但写戏编戏，还演戏，其家中便自办有戏班，还掏钱聘请名角。其戏曲主张“针线连络，血脉贯通”，“不用隐僻学问，艰深字眼”，他甚至编导过整出戏无曲，宾白演出始终（话剧的雏形），广受欢迎。